এশিয়া কাপ এবং টি-টোয়েন্টি বিশ্বকাপে দলের টানা ব্যর্থতার পর তিনি কোচের পদ থেকে ইস্তফা দিয়েছেন। কিন্তু ওয়াকার ইউনিস-কে নিয়ে পাকিস্তান ক্রিকেটে বিতর্ক অব্যাহত। প্রাক্তন পাক অধিনায়কের বিরুদ্ধে তোপ দাগলেন আব্দুল রজ্জাক। তিনি জানিয়েছেন, ওয়াকারের দুর্বিনীত আচরণের কারণেই ড্রেসিংরুমে অশান্তির আবহ তৈরি হয়েছিল। যার প্রতিফলন পড়ে মাঠে। প্রাক্তন পাক অলরাউন্ডার বলেছেন, ‘‘এটা কোনও গোপন কথা নয়। আমি নিজের চোখেই দেখেছি ওয়াকার কোনও সময় সিনিয়র ক্রিকেটারদের সম্মান করার প্রয়োজনবোধ করতেন না। তারই সঙ্গে দলের সমস্ত ক্রিকেটারদের সঙ্গেও একইরকম আচরণ করতে পারতেন না। ফলে দলের মধ্যে সংহতির অভাব বেড়ে গিয়েছিল।’’
প্রসঙ্গত টি-টোয়েন্টি বিশ্বকাপ থেকে বিদায়ের পর পাক বোর্ডের কাছে গোপন রিপোর্টে ওয়াকার জানিয়েছিলেন, ক্রিকেটারদের মাঠে এবং মাঠের বাইরে আচরণ এবং দলের প্রতি দায়বদ্ধতা নিয়ে প্রশ্ন তুলেছিলেন। সেই অভিযোগ খারিজ করে দিয়ে রজ্জাকের পাল্টা দাবি, ‘‘ব্যর্থ হলেই ক্রিকেটারদের দিকে আঙুল তোলা ওয়াকারের দীর্ঘদিনের অভ্যাস। কিন্তু আমি বলব ড্রেসিংরুমে ক্রিকেটারদের মধ্যে যে নিরাপত্তাহীনতা তৈরি হয়েছিল, তার জন্য উনিই দায়ী। দেশের জন্য নিজেদের উজাড় করে দেওয়ার জন্য ক্রিকেটারদের যেভাবে উৎসাহ এবং আত্মবিশ্বাস বাড়ানো দরকার, সেই কাজই ওয়াকার করতে পারেননি।’’ বরং রজ্জাকের ধারণা, মুখ্য নির্বাচক হিসাবে ইনজামাম-উল-হক-কে নিয়োগ করায় পাক ক্রিকেট ফের মাথা তুলে দাঁড়াবে।